[Video] Moet nooit ŉ padreis in Suid-Afrika aanpak nie, dis nie veilig nie‘n Skermskoot uit die video. ŉ Franse paartjie wat ŉ reis na Suid-Afrika beplan het, is herhaaldelik deur familielede en vriende afgeraai om die reis aan te pak. Familielede het die paartjie gewaarsku dat dit veral nie veilig is om dié soort reis in Suid-Afrika sonder ŉ toergids aan te pak nie. Michel Verpasien en Paulien Bachelor het hulle egter nie van stryk laat bring nie en Suid-Afrika in elk geval besoek – en alles boonop op film vasgelê. “Ons wou Suid-Afrika so graag besoek, maar was soms bekommerd of die land werklik vir toeriste veilig is. Vriende en familielede het ons vertel hoe onveilig en onstabiel Suid-Afrika is en dat ons nie die land sonder die hulp van ŉ goeie toergids moet besoek nie. Ons het egter besluit om in elk geval te gaan en op ons eie deur die wonderlike land te reis. “Ons het toe ook sommer ŉ klein fliek oor ons reis gemaak om ons vriende te wys hoe wonderlik dit was. Hierdie fliek gaan dus oor ons reis van 18 dae deur Suid-Afrika van Johannesburg tot by die Drakensberge. Ons het ook ŉ draai deur Lesotho, “die koninkryk in die lug”, gemaak,” skryf Verpasien en Bachelor by die video. Sekere dele van Suid-Afrika is nie veilig nie; niemand kan hierdie feit betwis nie, maar baie mense laat die slegte dele die reputasie van die hele land as toerismebestemming negatief aantas. Dit is presies waarom Verpasien en Bachelor hul reis verfilm het: om ander toeriste aan te moedig om dinge vir hulleself te kom sien en nie toe te laat dat vrees hul indruk van ŉ land en sy mense oorheers nie. Kyk na die pragtige video hieronder: